EASTW พื้นฐานดี
นับว่าเป็นข่าวดีระยะยาวต่อ EASTW มีการเซ็นสัญญาซื้อขายน้ำอุตสาหกรรมระยะยาว 30 ปี ให้กับนิคมอุตสาหกรรมอมตะซิตี้ จ.ระยอง เพื่อรองรับแนวโน้มลูกค้าอุตสาหกรรมในนิคมฯ และความต้องการใช้น้ำที่สูงขึ้น
23 พ.ย. 2561

คุณค่าบริษัท
นับว่าเป็นข่าวดีระยะยาวต่อบริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW มีการเซ็นสัญญาซื้อขายน้ำอุตสาหกรรมระยะยาว 30 ปี ให้กับนิคมอุตสาหกรรมอมตะซิตี้ จ.ระยอง เพื่อรองรับแนวโน้มลูกค้าอุตสาหกรรมในนิคมฯ และความต้องการใช้น้ำที่สูงขึ้น โดยจะเริ่มวางท่อและระบบส่งน้ำในปี 2562 ก่อนจะผลิตขายเดือน พ.ค. 2563 ถือเป็น Upside จากประมาณการปัจจุบัน
ปัจจุบันนิคมอุตสาหกรรมอมตะซิตี้ ระยอง มีผู้ประกอบการโรงงานเปิดดำเนินการแล้วกว่า 300 โรงงาน ซึ่งมีปริมาณการใช้น้ำอยู่ที่ 65,000 ลูกบาศก์เมตรต่อวัน ซึ่งจากแผนงานการพัฒนาและขายที่ดินของนิคมฯ ยังคงมีลูกค้าเพิ่มมากขึ้นอย่างต่อเนื่องและทยอยเปิดดำเนินการ อมตะจึงมีการคาดการณ์สถานการณ์การใช้น้ำในอนาคตตั้งแต่ปี 2563 ซึ่งจะเพิ่มขึ้นเป็น 80,000 ลูกบาศก์เมตรต่อวัน ดังนั้นเพื่อเป็นการรองรับการเติบโตดังกล่าว EASTW จะดำเนินการจัดส่งน้ำเพิ่มเติมให้แก่นิคมอุตสาหกรรมอมตะซิตี้ ระยอง ในปริมาณวันละ 15,000 ลูกบาศก์เมตรต่อวัน เพื่อให้เพียงพอต่อการให้บริการลูกค้าภายในนิคมฯ
ประเด็นดังกล่าวถือว่าเป็นไปตามแผนที่ EASTW ได้นำเสนอก่อนหน้านี้ โดยแนวโน้มของลูกค้าอุตสาหกรรมในนิคมฯ และความต้องการใช้น้ำอุตสาหกรรมที่เพิ่มขึ้น ถือเป็นผลบวกจากโครงการ EEC ที่เริ่มทยอยออกมาให้เห็น
ทั้งนี้ นิคมฯ อมตะซิตี้ จ.ระยอง ดังกล่าว เป็นลูกค้ารายที่ 2 ของธุรกิจน้ำอุตสาหกรรม EASTW จากที่ก่อนหน้านี้ได้มีการเซ็นสัญญาขายน้ำอุตสาหกรรมให้กับลูกค้ารายแรกไปแล้ว ได้แก่ โรงไฟฟ้า lPP ของ GULF ด้วยกำลังการผลิต 22 ล้านลบ.ม./ปี อายุสัญญา 25 ปี
โครงการซื้อขายน้ำอุตสาหกรรมในครั้งนี้ เป็นการบริหารจัดการน้ำที่เน้นตอบสนองความต้องการใช้น้ำของลูกค้าในทุกรูปแบบ อันเป็นจุดแข็งของบริษัท และจากความต้องการใช้น้ำเพิ่มขึ้นอย่างต่อเนื่องของนิคมอุตสาหกรรมอมตะซิตี้  ระยอง จากการขยายพื้นที่นิคมฯ เพื่อรองรับลูกค้ารายใหม่ และมีแผนขยายกำลังการผลิตน้ำอุตสาหกรรมเพิ่มขึ้น EASTW จึงให้บริการน้ำอุตสาหกรรม เพื่อรองรับความต้องการใช้น้ำได้อย่างเพียงพอและยั่งยืน
ส่วนผลการดำเนินงานช่วงที่ผ่านมาในไตรมาส 3 สิ้นสุดวันที่ 30 กันยายน 2561 บริษัทมีรายได้รวมขยับขึ้นมาอยู่ที่ 1,089.87 ล้านบาท จากงวดเดียวกันของปีก่อน 1,029.10 ล้านบาท เป็นผลจากรายได้จากการขายน้ำดิบ, รายได้จากการขายน้ำประปา, รายได้ค่าก่อสร้างภายใต้สัญญาสัมปทาน ทั้งหมดเพิ่มขึ้นมาเล็กน้อย ส่งผลให้บริษัทมีกำไรขยับขึ้นมาอยู่ที่ 300.41 ล้านบาท หรือ 0.18 บาทต่อหุ้น จากงวดเดียวกันของปีก่อน 287.74 ล้านบาท หรือ 0.17 บาทต่อหุ้น
ขณะที่ผลการดำเนินงานงวด 9 เดือน สิ้นสุดวันที่ 30 กันยายน 2561 บริษัทมีรายได้รวมทั้งสิ้น 3,195.80 ล้านบาท จากงวดเดียวกันของปีก่อน 3,308.10 ล้านบาท ทำให้บริษัทมีกำไรลดลงเหลือ 881.03 ล้านบาท หรือ 0.53 บาทต่อหุ้น จากงวดเดียวกันของปีก่อน 998.63 ล้านบาท หรือ 0.60 บาทต่อหุ้น
อย่างไรก็ตาม EASTW ถือว่ายังเป็นหุ้นที่มีปัจจัยพื้นฐานดี และทางนักวิเคราะห์ บล.เอเซีย พลัส มีประเด็นน่าสนใจได้แก่ 1) ทยอยรับผลบวกจากโครงการ EEC และ 2) เป็นหุ้น Defensive ที่ให้ปันผลสม่ำเสมอราว 4% p.a. ถือเป็นอีกตัวเลือกในช่วงตลาดผันผวนยามนี้ แนะนำ “ซื้อ” ราคาเป้าหมาย 13.50 บาท
…
ผู้ถือหุ้นรายใหญ่
รายชื่อกรรมการ